Cayetana Guillén Cuervo, Aitana Sánchez Gijón, Travis Birds i Peridis com a plats forts de la programació de primavera de la Delegació de Cultura de l’Ajuntament de Sagunt
28 de març 2022

![](/media/gaafonkz/c_culturamini.jpg?width=850&height=566.9886363636364)

La delegació de Cultura de l'Ajuntament de Sagunt presenta la programació trimestral de primavera 2022. Destaca per la seua varietat i qualitat amb la presència de les actrius Cayetana Guillén Cuervo i Aitana Sánchez Gijón, la cantant Travis Birds i l'exposició de l'humorista gràfic Peridis, entre moltes altres propostes culturals. A més a més, l'agenda d'esta temporada inclou les actuacions del festival Pasqua Màgica per a xiquets, xiquetes i joves i el tradicional cicle de música sacra Sagunt in Excelsis.

En este sentit, la regidora de Cultura, Asun Moll, assenyala: **«Tenim una programació molt àmplia i molt variada, que està plena de mini cicles i que inclou teatre, música, exposicions i cine. Les projeccions cinematogràfiques tenen lloc tant els diumenges en el Centre Cultural Mario Monreal com els dilluns en la Casa Municipal de Cultura, en este cas en col·laboració amb l’Associació Cultural Nautilus. Aprofite també per agrair-los la gran tasca que fan, la quantitat de públic que atrauen i la qualitat de les xarrades que organitzen al voltant de cada pel·lícula»**.

Continua Moll explicant que **«a banda de la programació habitual tenim els mini cicles que he esmentat abans i que són la XVIII edició del Festival de Música Sacra Sagunt in Excelsis, que comprén cinc actuacions musicals en deu dies, i el Festival Pasqua Màgica. Pel que fa a este últim, en els darrers anys s’ha reflexionat sobre el model de la Pasqua de Titelles que es feia abans i s’ha canviat a un format més variat i eclèctic amb actuacions teatrals, de circ, de màgia i música. La finalitat és que tots els xiquets i xiquetes de la nostra ciutat puguen gaudir des del dia 19 al 22 d’abril, en una època en que estan de vacances escolars, d’una programació que tindrà lloc tant en el Centre Cultural Mario Monreal com en la Casa Municipal de Cultura»**. Ha aprofitat també la regidora de Cultura per convidar **«a tota la família, als menuts, pares i iaios, a gaudir d’estes actuacions gratuïtes»**.

**Teatre**

Entre les produccions teatrals programades per als mesos de primavera es troben: _Puertas abiertas_, de Focus, que compta dins del seu elenc amb Cayetana Guillén Cuervo; _La Passió en Viu_, de la companyia local Passió per Sagunt; _Malvivir_, d'Ay Teatro, protagonitzada per Aitana Sánchez Gijón; la comèdia musical _Maestríssimo_, d’Yllana; _Impasse_, de la companyia del municipi Camí de Nora; _La Niebla_, d’Arden Producciones; _Ai Carmela_, de Teatre Micalet; _La Fallera Calavera_, de Floc Teatre; i el drama social _La Finestra_, de Bambant Teatre.

**Pasqua Màgica**

L'oferta teatral s'amplia amb produccions especialment destinades a un públic infantil i juvenil amb el festival Pasqua Màgica, que tindrà lloc durant els dies de pasqua i comptarà amb les obres: _El meu amic Frankie_, de JM Gestión Teatral; la funció de màgia _De bruixa a maga_, de Patricia Ferrero; el musical _Aladdín, un musical genial_, de Trencadís; i el musical juvenil _128 batecs per minut_, d’Albena Teatre.

**Música**

![](/media/u44jsiuu/c_culturacuerpo.jpg?width=400&height=267&mode=max)Pel que respecta a la programació musical, esta temporada és molt completa i extensa ja que a banda de la habitual que té lloc els caps de setmana se suma el tradicional cicle de música sacra Sagunt in Excelsis, que compleix enguany la seua XVIII edició.

Així doncs, dins la programació musical habitual els melòmans podran gaudir dels següents concerts: _El ball de les muses_, del saxofonista Manolo Valls; _El vent i les formes del vent_, de la cantautora castellonenca Eva Gómez; _Castillos en el aire_, de la cèlebre cantautora indie Travis Birds; la XVIII edició del Festival Internacional de Tango (amb Walter Hidalgo, Eve Acosta, Juan Baca, Mariano Siccardi, Ginette Montenegro i Fabricio Moroni); _Viva Llama_, de la soprano de la ciutat Marta Estal i el baríton Giorgio Celenza; i, finalment, _Femmes d’Espagne_, de la pianista Paula Coronas.

**Sagunt in Excelsis**

A més a més, l'oferta musical es complementa amb el ja tradicional cicle de música sacra Sagunt in Excelsis, que enguany compleix la seua XVIII edició i que brindarà als aficionats a este gènere una programació diferent i variada amb l’actuació de gospel i jazz _La espiritualidad en el jazz_, de l’agrupació Veus de Cambra; _Stabat Mater_, de la Lira Saguntina; _Instruments per a lloar Santa Maria_, d’Ensemble Alfonsí; _Aires del Nord_, del Cor Almudafer; i la composició _In Festo Sanctae Mariae Magdalenae_, de Quinta Essència. Cal destacar que l’entrada serà gratuïta i lliure fins a completar aforament.

**Cinema**

La proposta cinematogràfica d'esta temporada té com a fil conductor en esta ocasió el periodisme, per això es projectaran títols que recullen grans fites de la professió des de l'any 1940 a 2017, tots ells aclamats per la crítica: _Ciudadano Kane_, d’Orson Welles; _El gran carnaval_, de Billy Wilder; _Salvador_, d’Oliver Stone; _Nightcrawler_, de Dan Giltroy; _Spotlight_, de Tom McCarthy; i _The Post_, de Steven Spielberg.

**Exposicions**

Entre les exposicions destaca _Retrospectiva_, de l’humorista gràfic Peridis, que podrà veure’s en el Centre Cultural Mario Monreal fins al 28 de maig. A més, els amants de l’art i la fotografia podran contemplar: _Mirant l’Afganistan_, de La Tira de Dones; _Sagunt, ciutat educadora_, d’UJI Imaginària; _L’univers marí com a inspiració_, de l’alumnat del curs de pintura de la Universitat Popular; la mostra d’art urbà d’Edu Fuzz; _25 anys dels Ludi Saguntini_; i, finalment, _L’Art e(ix) del Clot_, de l’IES Clot del Moro.

Estes i moltes altres ofertes culturals poden consultar-se en la [**pàgina web de l'Ajuntament de Sagunt**](https://www.aytosagunto.es/va/agenda/).

*   [](http://www.facebook.com/sharer.php?u=https://aytosagunto.es/va/actualitat/programacio-trimestral-primavera-cultura-sagunt-2022-03-28/ "Facebook")
*   [](http://twitter.com/share?url=https://aytosagunto.es/va/actualitat/programacio-trimestral-primavera-cultura-sagunt-2022-03-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/programacio-trimestral-primavera-cultura-sagunt-2022-03-28/ "Linked In")
*   [](mailto:?body=https://aytosagunto.es/va/actualitat/programacio-trimestral-primavera-cultura-sagunt-2022-03-28/)